ശസ്ത്രക്രിയ കഴിഞ്ഞു, മോമു ഇപ്പോള് ഹാപ്പിയാണ് കൊച്ചി: മോമു പൊതുവേ കുഴപ്പക്കാരിയല്ല. കൃത്യമയത്ത് ഭക്ഷണവും ഉടമകളുടെ സ്നേഹവും എല്ലാം അവള്ക്ക് കിട്ടുന്നുണ്ട്. കുമ്ബളങ്ങിയാണ് മോമുവെന്ന പേര്ഷ്യന് പൂച്ചയുടെ ലോകം. ഉടമകളായ ശരത്തിന്റെയും സോനയുടെയും കൂടെ പുഴവക്കിലൂടെയുള്ള സായാഹ്ന സവാരിയാണ് അവളുടെ ഇഷ്ട്ടവിനോദം. അങ്ങനെയിരിക്കെയാണ് കഴിഞ്ഞ ആഴ്ച നടത്തത്തിനിടയ്ക്ക് പുഴയരികില് തിളങ്ങുന്ന ഒരു ചെറു മത്സ്യം അവളുടെ കണ്ണില് പെട്ടത്. മോമു ഓടിപ്പോയി മത്സ്യത്തെ ഒറ്റ ശ്വാസത്തിനു വിഴുങ്ങി. ഒരു നിമിഷത്തിന് ശേഷമാണ് കെണിയില് പെട്ടെന്ന് അവള്ക്ക് മനസിലായത്. അവള് വിഴുങ്ങിയ കുഞ്ഞു മല്സ്യത്തിന്റെ വായില് ഒരു ചൂണ്ടകൊളുത്തും അതിന്റെ കൂടെതന്നെ നൈലോണ് നൂലുമുണ്ടായിരുന്നു. രക്ഷപ്പെടാന് അവളുടേതായ രീതിയില് ശ്രമിപ്പോള് നൂല് വലിയുകയും സ്റ്റീല് കൊളുത്ത് കുടലില് തുളച്ചു കയറുകയും ചെയ്തു. നിസ്സഹയമായ കരച്ചിലായിരുന്നു ശേഷം. ഈ അവസ്ഥയിലാണ് ശരത്തും സോനയും മോമുവിനെ സര്ക്കാര് ജില്ലാ വെറ്റിനറി ആശുപത്രിയില് എത്തിക്കുന്നത്. എക്സ്റെയും, സ്കാനും എടുത്തപ്പോള് ഡോക്ടര്മാര് കണ്ടെത്തിയത് ചെറുകുടലിന്റെ ആദ്യ ഭാഗത്ത് തുളച്ചു കയറി തറച്ചിരിക്കുന്ന കൊളുത്താണ്. കൂടാതെ നൂല് പുറമെ നിന്നും വലിഞ്ഞതിന്റെ ഭാഗമായി കുടലിന്റെ ഭിത്തിയില് ധാരാളം മുറിവുകളും നീരും കാണപ്പെട്ടു. അതോടെ കൊളുത്തും നൂലും പുറത്തെടുക്കാന് ശസ്ത്രക്രിയ വേണ്ടി വരുമെന്നും വായിലൂടെ വലിച്ചെടുക്കല് ഒരു വിധത്തിലും സാദ്ധ്യമല്ലെന്നും വെറ്ററിനറി സര്ജന് അറിയിച്ചു. ജില്ലാ വെറ്ററിനറി കേന്ദ്രത്തിലെ ഹെഡ് ഡോ.ഇന്ദിരയുടെ നേതൃത്വത്തില് ഡോ. ലത്തീഫ്, ഡോ.പാര്വതി, ഡോ.ആനന്ദ് എന്നിവര് ചേര്ന്ന് ശസ്ത്രക്രിയയിലൂടെ വിജയകരമായി കൊളുത്തും നൂലും പുറത്തെടുക്കുകയും കുടലിനുണ്ടായ കെടുപാടുകള് തുന്നിച്ചേര്ക്കുകയും ചെയ്തു. ഓപ്പറേഷനും അഞ്ചു ദിവസത്തെ മരുന്നും കഴിഞ്ഞപ്പോഴേക്കും മോമു വീണ്ടും സവാരിക്ക് തയ്യാര്. ലോക്ക്ഡൗണ് സമയത്ത് മത്സ്യബന്ധനം വ്യാപകമായതോടെ ചൂണ്ടയുടെ നൂലും കൊളുത്തുമൊക്കെ വഴിവക്കില് ഉപേക്ഷിക്കുന്ന ആളുകളുടെ എണ്ണം കൂടിയെന്നും മത്സ്യത്തിന്റെ ഗന്ധം മൂലം മൃഗങ്ങള് ചൂണ്ട കൊളുത്തും മറ്റും നക്കി അകത്താകുന്ന പ്രവണത കഴിഞ്ഞ കാലയളവില് കൂടി വരികയാണെന്നും ഡോക്ടര് പറഞ്ഞു.